**ODRŽIVI SLUH**

**prof. dr. sc. Robert Trotić, prim. dr. med.**

Oštećenje sluha nije po život opasno stanje, ali je stanje koje značajno utječe na osobu koja je time pogođena, kao i na okolinu u kojoj živi i radi. Istraživanja pokazuju da gubitak sluha ima socio-emocionalan utjecaj na rad i aktivnosti u zajednici. Često prođe i po 15 godina prije nego osoba s jače oštećenim sluhom nešto poduzme glede toga. Osobe s blažim oštećenjima sluha katkad trebaju i 15 puta više napora u nekim aktivnostima nego uredno čujuće osobe. Slabije čujuće osobe tri puta više su podložnije nekim drugim bolestima, poput srčanih bolesti, Alzheimerove bolesti, artritisu ili demenciji. Nije uvijek jednostavan put do rješenja; često su stručnjaci koji se bave poboljšanjem sluha teško dostupni, ili su prisutni financijski problemi ili problemi (re)habilitacije sluha. Dijagnostička obrada i terapija iziskuju multidisciplinarni pristup; otorinolaringologa, audiologa, fonetičara, logopeda, audiorehabilitatora, liječnika obiteljske medicine, pedijatra, psihologa, učitelja i profesora, roditelje, fizioterapeute i radne terapeute… Glede terapije oštećenog sluha, a samim tim održivosti sluha i slušanja, danas su nam na raspolaganju mnoge suvremene mogućnosti; osim konvencionalnih slušnih pomagala, tu su aktivni ugradbeni implantati srednjeg i unutarnjeg uha. U Referentnom centru ministarstva zdravstva za kohlearnu implantaciju i kirurgiju nagluhosti i gluhoće KBC-a Sestre milosrdnice u Zagrebu može se intervenirati svim suvremenim sredstvima glede održivog sluha; od konzervativnih terapija do složenih mikrokirurških zahvata u uhu. Vibroplastika je osposobljavanje sluha aktivnim slušnim implantatom srednjeg uha kod zamjedbenih oštećenja sluha, a danas i kod provodnih i mješovitih gubitka sluha. Kirurški se aktivno stimulira lanac slušnih koščica u srednjem uhu, pa se može upotrijebiti i u terapiji nakon timpanoplastika i kod timpanoskleroza. BAHA i Bonebridge pomažu osobama koje imaju kroničnu upalu uha, malformacije u razvoju uha (atrezije) i koje imaju jednostrane nagluhosti, a kojima konvencionalna slušna pomagala ne pomažu za bolji sluh. Za potpunu gluhoću ugrađujemo umjetnu pužnicu (kohlearni implantat). U ovom preglednom predavanju bit će naglašeni svi aspekti suvremene održivosti sluha, od medikamentozne do otokirurške terapije, s interesantnim naglascima za djelatnike Farmaceutsko-biokemijskog fakulteta Sveučilišta u Zagrebu.